Γεγονότα Ιουλίου 2019

Παρατίθενται παρακάτω σημαντικά γεγονότα απ' όλο τον κόσμο που συνέβησαν το μήνα Ιούλιο του 2019, συνοδευόμενα από τις πηγές μέσω των οποίων μεταδόθηκαν. 

## 1 Ιουλίου
;Πολιτική και εκλογές
*Διαδηλωτές που αντιτίθενται στη φιλοκινεζική κυβέρνηση του Χονγκ Κονγκ εισβάλλουν στο κτήριο που στεγάζει το τοπικό κοινοβούλιο. (''The Guardian'')

;Πόλεμος και επιθέσεις
*Από έκρηξη παγιδευμένου αυτοκινήτου και πυροβολισμούς σκοτώνονται 40 άτομα και τραυματίζονται περισσότερα από 100 στην Καμπούλ, πρωτεύουσα του Αφγανιστάν. Οι Ταλιμπάν αναλαμβάνουν την ευθύνη και πέντε από τους ενόπλους τους σκοτώνονται. (New York Times)
*Εμφύλιος πόλεμος της Συρίας
**Το Ισραήλ πλήττει πολλούς ιρανικούς και συριακούς στόχους έξω από τη Δαμασκό και τη Χομς, σκοτώνοντας 16 άτομα και τραυματίζοντας άλλα 21. (Haaretz)
**Ένας αδέσποτος συριακός πύραυλος S-200 που εκτοξεύτηκε σε αντίποινα για τα ισραηλινά πλήγματα, συντρίβεται και εκρήγνυται σε βουνό στην Κύπρο, κοντά στη Λευκωσία, χωρίς να σημειωθούν τραυματισμοί. (Reuters)

;Κουλτούρα
*Η Ιαπωνία αρχίζει ξανά το κυνήγι της φάλαινας έπειτα από 30 χρόνια ύστερα από την αποχώρηση από τη Διεθνή Επιτροπή Φαλαινοθηρίας. Τουλάχιστον 227 φάλαινες αναμένεται να σκοτωθούν ως τον Δεκέμβριο.(''The Guardian'')

;Καταστροφές και δυστυχήματα
*Από τις κατολισθήσεις που έπληξαν την Ιαπωνία, πέθανε μία γυναίκα και περισσότεροι από 800.000 άνθρωποι εκλήθησαν να εγκαταλείψουν τις εστίες τους στη νήσο Κιούσου στα νοτιοδυτικά της χώρας.(naftemporiki.gr) 
*Τουλάχιστον 16 άτομα σκοτώνονται και 45 τραυματίζονται από ανατροπή λεωφορείου σε δρόμο στην επαρχία Τουκουμάν της Αργεντινής.
(Clarín)
*Στο γερμανικό κρατίδιο της Κάτω Σαξωνίας, συντρίβεται ελικόπτερο της Bundeswehr, με αποτέλεσμα τον θάνατο ενός από τους πιλότους του. (DW)

;Νομοθεσία
*Δικαιώματα ΛΟΑΤ στην Ιαπωνία
**Η περιφέρεια Ιμπαράκι γίνεται η πρώτη στην Ιαπωνία που αναγνωρίζει τις σχέσεις μεταξύ ομοφύλων. (Japan Today) 

## 2 Ιουλίου
;Πόλεμος και επιθέσεις
*Σε επίθεση ισλαμιστών σε στρατιωτική βάση των νιγηρικών ενόπλων δυνάμεων στο χωριό Ινάτες κοντά στα σύνορα με το Μαλί σκοτώνονται 18 στρατιώτες. (BBC)

;Καταστροφές και δυστυχήματα
*Από πυρκαγιά στο ρωσικό πολεμικό υποβρύχιο "Λόσαρικ" πεθαίνουν 14 μέλη του πληρώματος. (Sky News) (RFERL)
*Τουλάχιστον 18 άτομα πέθαναν και δεκάδες αγνοούνται σε καταστροφικές πλημμύρες που πλήττουν τη νοτιοανατολική Σιβηρία της Ρωσίας. (The Japan Times) 

;Πολιτική και εκλογές
*Ευρωεκλογές 2019
**Ανοίγει τις εργασίες του το 9ο Ευρωπαϊκό Κοινοβούλιο. (BBC)
**Η Γερμανίδα υπουργός Άμυνας Ούρσουλα φον ντερ Λάιεν διορίζεται από το Ευρωπαϊκό Συμβούλιο για να αντικαταστήσει τον Ζαν-Κλοντ Γιούνκερ ως Πρόεδρος της Ευρωπαϊκής Επιτροπής. Θα γίνει η πρώτη γυναίκα που θα υπηρετεί στην εν λόγω θέση. Το Συμβούλιο επιλέγει επίσης τον Βέλγο Σαρλ Μισέλ ως πρόεδρο του Ευρωπαϊκού Συμβουλίου, τον Ισπανό Ζοζέπ Μπορέλ ως Ύπατο Αρμοστή για τα Εξωτερικά Θέματα και την Αμυντική Πολιτική και την Κριστίν Λαγκάρντ ως πρόεδρο της Ευρωπαϊκής Κεντρικής Τράπεζας.(BBC)

## 3 Ιουλίου
;Πόλεμος και επιθέσεις
*Εμφύλιος πόλεμος της Συρίας
**Ανακαλύπτεται στη Ράκα της Συρίας ένας μαζικός τάφος που περιέχει περί τις 200 σορούς. Τα θύματα ήταν αλυσοδεμένα και πυροβολημένα στην κεφαλή. Πιστεύεται ότι σκοτώθηκαν από ισλαμιστές του ΙΚΙΛ.(Al Jazeera)

;Καταστροφές και δυστυχήματα
*Από την έκρηξη του ηφαιστείου Στρόμπολι στην Ιταλία σκοτώνεται ένας τουρίστας και άλλος ένας τραυματίζεται. (BBC)
*Τουλάχιστον 26 νεκροί είναι ο απολογισμός της ανατροπής πλοιαρίου στα ανοικτά των ακτών της Ονδούρας. (BBC)
*Από καταιγίδα που πλήττει την πόλη Καϊγιουάν της επαρχίας Λιαονίν της Κίνας σκοτώνονται τουλάχιστον 6 άνθρωποι και άλλοι 190 τραυματίζονται. (Global News)

;Πολιτική και εκλογές
*Ένατο Ευρωπαϊκό Κοινοβούλιο
**Ο Νταβίντ Σασόλι από την Προοδευτική Συμμαχία Σοσιαλιστών και Δημοκρατών εκλέγεται Πρόεδρος του Ευρωπαϊκού Κοινοβουλίου. (DW)

## 4 Ιουλίου
;Καταστροφές και δυστυχήματα
*Σεισμός μεγέθους 6,4 Ρίχτερ πλήττει την περιοχή κοντά στο Ρίτζκρεστ στη νότια Καλιφόρνια και ακολουθείται από πολυάριθμους μετασεισμούς. Δεν αναφέρονται τραυματισμοί. Πρόκειται για τον μεγαλύτερο σεισμό στη νότια Καλιφόρνια από το 1999. (CNN) (USGS) (USGS)
*Ευρωπαϊκή προσφυγική κρίση
**Περισσότερα από 80 άτομα αγνοούνται μετά την ανατροπή πλοιαρίου με μετανάστες στα ανοικτά των ακτών της Τυνησίας, όπως ανακοινώνει ο Διεθνής Οργανισμός Μετανάστευσης (IOM). (''The Guardian'')

;Διεθνείς σχέσεις
* Το Κόσοβο απαγορεύει την είσοδο σε όλους τους Σέρβους αξιωματούχους, σε αντίποινα για τη "συνεχιζόμενη προπαγάνδα και τις ψευδείς ειδήσεις σχετικά με τη χώρα και τους πολίτες μας" από το Βελιγράδι. (RFERL)

## 5 Ιουλίου
;Πόλεμος και επιθέσεις
* Από έκρηξη παγιδευμένου οχήματος στην τουρκική πόλη Ρεϊχανλί σκοτώνονται 3 άτομα από τη Συρία. (Daily Sabah)
*Πόλεμος στο Αφγανιστάν
**14 πολίτες σκοτώθηκαν και 45 τραυματίστηκαν σε επιθέσεις με όλμους στην επαρχία Φαριάμπ του Αφγανιστάν. Την ευθύνη για την επίθεση αναλαμβάνουν οι Ταλιμπάν. (TOLOnews)

;Θρησκεία
* Ο πρωθυπουργός της Τυνησίας Γιουσέφ Σαχέντ ανακοινώνει ότι θα απαγορευτεί άμεσα η χρήση της ισλαμικής μαντίλας (niqab) σε δημόσια ιδρύματα, για λόγους ασφαλείας, έπειτα από τις δύο βομβιστικές επιθέσεις αυτοκτονίας στις 27 Ιουνίου. (Al-Jazeera)

;Πολιτική και εκλογές
*Ο στρατός του Σουδάν και αντιπρόσωποι από πολίτες συμφωνούν για σχηματισμό κυβέρνησης όπου μοιράζονται την εξουσία για μια μεταβατική περίοδο. (DW)

## 6 Ιουλίου
;Πόλεμος και επιθέσεις
*Το ΙΚΙΛ αναλαμβάνει την ευθύνη για την επίθεση στη Μοζαμβίκη που έγινε την Τετάρτη (3 Ιουλίου) στην περιφέρεια Νανγκάντε με απολογισμό 7 νεκρούς. (Business Standards)

## 7 Ιουλίου
;Πολιτική και εκλογές
*Ελληνικές βουλευτικές εκλογές 2019:
** Πραγματοποιούνται στην Ελλάδα οι πρόωρες βουλευτικές εκλογές, για τελευταία φορά με το σύστημα της ενισχυμένης αναλογικής. Η ΝΔ λαμβάνει τη νίκη με αυτοδυναμία (κερδίζοντας 158 έδρες από τις συνολικά 300 στη Βουλή των Ελλήνων) και ο ΣΥΡΙΖΑ γίνεται αντιπολίτευση λαμβάνοντας 86 έδρες. Ακολουθούν το Κίνημα Αλλαγής με 22 έδρες, το ΚΚΕ με 15 έδρες, η Ελληνική Λύση με 10 έδρες και το ΜέΡΑ25 με 9 έδρες. (BBC News)
** Εκτός Βουλής μένει το ακροδεξιό κόμμα Χρυσή Αυγή. (''The New York Times'')

;Διεθνείς σχέσεις
*Το Ιράν ανακοινώνει ότι σχεδιάζει να εμπλουτίσει ουράνιο πέρα από τα όρια που τέθηκαν στην πυρηνική συμφωνία του με τους ισχυρούς του κόσμου να πιέζουν την Ευρώπη να σώσει τη συμφωνία έπειτα από την αποχώρηση των ΗΠΑ από αυτήν τον περασμένο χρόνο.
(Al Jazeera)

;Πόλεμος και επιθέσεις
*Στο Αφγανιστάν σκοτώνονται 14 άτομα και άλλα 200 τραυματίζονται από έκρηξη παγιδευμένου αυτοκινήτου στην πόλη Γκαζνί. Η επίθεση είναι πράξη των Ταλιμπάν. (Al Jazeera)

;Πολιτισμός
*Το Παρατηρητήριο στην Τζόντρελ Μπανκ στο Τσεσάιρ, (Ηνωμένο Βασίλειο) και τα αρχαία ερείπια της Βαβυλώνας στην κυβερνητική επαρχία Μπαμπίλ (Ιράκ) είναι μεταξύ των τόπων που ανακηρύχθηκαν από την ΟΥΝΕΣΚΟ Μνημεία Παγκόσμιας Πολιτιστικής Κληρονομιάς. (BBC) (''The Independent'')

;Αθλητισμός
*Παγκόσμιο Κύπελλο Ποδοσφαίρου Γυναικών 2019
**Στον τελικό του Παγκοσμίου Κυπέλλου Ποδοσφαίρου Γυναικών για το 2019 οι ΗΠΑ νικούν με 2–0 την Ολλανδία. Η νικήτρια της Χρυσής Μπότας Μέγκαν Ραπινό κέρδισε ένα πέναλτι και ακολουθήθηκε από το σουτ της Ρόουζ Λαβέλ στο 69ο λεπτό. (''The New York Times'')
*Κόπα Αμέρικα 2019
**Το Κόπα Αμέρικα για το 2019 κατακτά η διοργανώτρια Βραζιλία, κερδίζοντας για 9η φορά το τρόπαιο με τη νίκη της στον τελικό επί του Περού με 3–1. Είναι ο πρώτος τίτλος που κερδίζει η Σελεσάο από το 2007. (''The Guardian'')
*Χρυσό Κύπελλο CONCACAF 2019
**Το Μεξικό κατακτά για 8η φορά το ΚΟΝΚΑΚΑΦ Γκολντ Καπ, επικρατώντας των ΗΠΑ με 1–0 στον τελικό που γίνεται στο Σικάγο. (''The Washington Post'')
*Ευρωμπάσκετ γυναικών 2019
**Η Ισπανία κατακτά τον 4ο της τίτλο στο Ευρωμπάσκετ γυναικών, νικώντας στον τελικό τη Γαλλία. (''El Mundo'')

## 8 Ιουλίου

;Διεθνείς σχέσεις
*Οι Αφρικανοί ηγέτες συμφωνούν σε μία ζώνη ελεύθερου εμπορίου για όλη τη μαύρη ήπειρο. Περιλαμβάνει όλα τα αφρικανικά κράτη, εκτός από την Ερυθραία και τη Σομαλιλάνδη. Επίσης, αποκλείονται από την εν λόγω ζώνη τα διάφορα ευρωπαϊκά εδάφη στην Αφρική. Θα είναι η μεγαλύτερη ζώνη ελεύθερου εμπορίου από τότε που συστάθηκε ο Παγκόσμιος Οργανισμός Εμπορίου. (DW)

;Πολιτική και εκλογές
*Ελληνικές βουλευτικές εκλογές 2019
**Ο νικητής των ελληνικών εκλογών Κυριάκος Μητσοτάκης ορκίζεται ως πρωθυπουργός και διαδέχεται τον Τσίπρα. (Reuters)

## 9 Ιουλίου
;Διεθνείς σχέσεις
*Ο πρόεδρος της Αργεντινής Μαουρίσιο Μάκρι με διάταγμά του κηρύσσει τη Χεζμπολάχ "τρομοκρατική οργάνωση". (La Nación)

;Πολιτική και εκλογές
*Αμερικανικές προεδρικές εκλογές (2020)
**Ο Αμερικανός δισεκατομμυριούχος Τομ Στάγιερ ανακοινώνει ότι θα διεκδικήσει το χρίσμα του Δημοκρατικού Κόμματος για τις προεδρικές εκλογές του 2020. (Twitter) (CNN)

## 10 Ιουλίου
;Καταστροφές και δυστυχήματα
* Ξαφνική καταιγίδα πλήττει τη Χαλκιδική λίγο πριν τις 10 το βράδυ, με βροχόπτωση, χαλάζι και ανέμους έντασης 11 Μποφόρ (πιθανώς και με τοπικούς σίφωνες), σκοτώνοντας 7 άτομα (6 ξένους τουρίστες και έναν Έλληνα ψαρά, όλοι λόγω της ακραίας ταχύτητας των ανέμων) και τραυματίζοντας πάνω από 100 άτομα. Η περιφερειακή ενότητα κηρύσσεται σε κατάσταση έκτακτης ανάγκης. (BBC)

;Επιθέσεις
*Τουλάχιστον 15 γυναίκες και παιδιά σφαγιάστηκαν και ακρωτηριάστηκαν από κακοποιούς στην επαρχία Χελά της Παπούα Νέας Γουινέας. (The Guardian)

;Πολιτική και εκλογές
*Ο Βρετανός πρεσβευτής στις ΗΠΑ Σερ Κιμ Ντάροκ παραιτείται εν μέσω δημοσίων διαφωνιών με τον Αμερικανό πρόεδρο Ντόναλντ Τραμπ που ξεκίνησαν από μία σειρά διαρροών απόρρητων διπλωματικών εγγράφων, στα οποία ο πρεσβευτής επέκρινε τον πρόεδρο.(BBC)
*Το Κοσσυφοπέδιο απαγορεύει την είσοδο στον Σέρβο υπουργός Άμυνας Αλεξάνταρ Βούλιν. (ABC News)

;Επιστήμη και τεχνολογία
*Ερευνητές ανακοινώνουν στην επιστημονική επιθεώρηση ''Nature'' ότι ένα ανθρώπινο κρανίο, το οποίο ανακαλύφθηκε σε σπήλαιο στην Ελλάδα (Απήδημα 1) χρονολογήθηκε στα 210.000 χρόνια πριν, που σημαίνει ότι είναι το αρχαιότερο γνωστό κρανίο του ανθρώπου *[[Homo sapiens]]* που βρέθηκε εκτός Αφρικής. (BBC) (''Nature'')

;Αθλητισμός
*Βραβεία ESPY 2019
**Απονέμονται για 27η χρονιά τα βραβεία ESPY στο Θέατρο Μάικροσοφτ του Λος Άντζελες στην Καλιφόρνια. Η γυναικεία εθνική ομάδα ποδοσφαίρου των ΗΠΑ κερδίζει το βραβείο εξαιρετικής ομάδας για τη νίκη τους στο Παγκόσμιο Κύπελλο Ποδοσφαίρου Γυναικών του 2019, ο Γιάννης Αντετοκούνμπο κατακτά το βραβείο του καλύτερου αθλητή, η Άλεξ Μόργκαν της καλύτερης αθλήτριας και ο Σακουόν Μπάρκλεϊ κερδίζει το βραβείο του αθλητή για τα επιτεύγματά του. (ESPN)

## 11 Ιουλίου
;Επιστήμη και τεχνολογία
*Η διαστημική ερευνητική συσκευή *[[Hayabusa2]]* της JAXA πραγματοποιεί τη δεύτερη επιτυχή και τελευταία προσγείωση στον αστεροειδή 162173 Ριούγκου. (''The Guardian'')

## 12 Ιουλίου
;Πόλεμος και επιθέσεις
*Από έκρηξη αυτοκινήτου παγιδευμένου με βόμβα και από μαζικά πυρά σκοτώνονται τουλάχιστον 26 άτομα στο Κισμάγιο της Σομαλίας. Μεταξύ των θυμάτων βρίσκονται και δύο διάσημοι δημοσιογράφοι, καθώς και 9 αλλοδαποί. (BBC)

;Διεθνείς σχέσεις
*Φτάνει στην Τουρκία το πρώτο φορτίο των ρωσικών πυραύλων S-400. (BBC)

;Πολιτική και εκλογές
*Την παραίτησή του ανακοινώνει ο υπουργός Εργασίας των ΗΠΑ, Αλεξάντερ Ακόστα εν μέσω αυξανόμενων δημόσιων επικρίσεων για τον τρόπο με τον οποίο χειρίστηκε την υπόθεση του πρώην χρηματιστή Τζέφρι Επστάιν, μετά τη σύλληψη του τελευταίου και την απαγγελία εναντίον του κατηγοριών για έκδοση ανηλίκων. Θα αντικατασταθεί από τον Πάτρικ Πιτσέλα από τις 19 Ιουλίου. (NBC News) 
*Πρόεδρος της Λιθουανίας ορκίζεται ο οικονομολόγος Γκιτάνας Ναουσέντα. (msn.com)

## 13 Ιουλίου
;Πόλεμος και επιθέσεις
*Ένοπλοι Ταλιμπάν εισβάλλουν σε ξενοδοχείο στην επαρχία Μπαντγκίς, σκοτώνοντας 4 Αφγανούς στρατιώτες. Τρεις από τους πέντε δράστες σκοτώνονται και οι υπόλοιποι συλλαμβάνονται.(RFE/RadioLiberty)

;Αθλητισμός
*Στο τένις, η Σιμόνα Χάλεπ νικά τη Σερένα Ουίλιαμς με 6-2, 6-2 στον τελικό και κατακτά για πρώτη φορά στην καριέρα της το μονό του Γουίμπλεντον γυναικών. (The Guardian)

## 14 Ιουλίου
;Καταστροφές και δυστυχήματα
*Στο Νεπάλ σε 55 ανέρχεται ο αριθμός των νεκρών από τις κατολισθήσεις και τις πλημμύρες κατά το τελευταίο τριήμερο. (iefimerida.gr)
*Από την πτώση μικρού αεροσκάφους που μεταφέρει αλεξιπτωτιστές στη βόρεια Σουηδία σκοτώνονται 9 άνθρωποι. (Skai.gr) 

;Αθλητισμός
*Στο τένις, το μονό του Γουίμπλεντον των αντρών κατακτά ο Σέρβος Νόβακ Τζόκοβιτς επικρατώντας του Ελβετού Ρότζερ Φέντερερ στον τελικό σε 5 σετ, κερδίζοντας τον 16ο του τίτλο Γκραν Σλαμ στην καριέρα του. Ο εν λόγω τελικός ήταν ο μακροβιότερος του Γουίμπλεντον στα χρονικά, καθώς διήρκεσε 4 ώρες και 56 λεπτά. (Wimbeldon)
*Η Αγγλία νικά τη Νέα Ζηλανδία στον τελικό του Παγκοσμίου Κυπέλλου Κρίκετ για το 2019 με super over. (Reuters)

## 15 Ιουλίου
;Νόμος και έγκλημα
*Σε έφοδο της αστυνομίας συλλαμβάνονται τρεις νεοναζί στη βόρεια Ιταλία και κατάσχεται οπλισμός. (BBC)

## 16 Ιουλίου
;Πόλεμος και επιθέσεις
*Αεροπορικές επιθέσεις των κυβερνητικών δυνάμεων της Συρίας πλήττουν κατοικημένες περιοχές στην επαρχία Ιντλίμπ, σκοτώνοντας τουλάχιστον 9 αμάχους και τραυματίζοντας άλλους 14. (AA)

;Νόμος και έγκλημα
*Ο πρώην πρόεδρος του Περού Αλεχάντρο Τολέδο συλλαμβάνεται (για την υπόθεση Όμπερεχτ) στις ΗΠΑ έπειτα από αίτημα για έκδοσή του. (''US News'')

;Πολιτική και εκλογές
*Το Ευρωπαϊκό Κοινοβούλιο εκλέγει τη Γερμανίδα Ούρσουλα φον ντερ Λάιεν ως τη νέα πρόεδρο της Ευρωπαϊκής Επιτροπής. Διαδέχεται τον Ζαν Κλοντ Γιούνκερ και θα ορκιστεί την 1η Νοεμβρίου 2019. Είναι η πρώτη γυναίκα που εκλέγεται στο αξίωμα αυτό στην ιστορία της ΕΕ. (BBC)
*Η Κριστίν Λαγκάρντ ανακοινώνει ότι θα παραιτηθεί από διευθύντρια του ΔΝΤ στις 12 Σεπτεμβρίου 2019. (BBC)

## 17 Ιουλίου
;Καταστροφές
*Επιδημία ιού Έμπολα
**Ο Παγκόσμιος Οργανισμός Υγείας κηρύσσει την πρόσφατη επιδημία του Έμπολα στην ανατολική Λαϊκή Δημοκρατία Κονγκό ως "κατάσταση έκτακτης ανάγκης για τη δημόσια υγεία" σε παγκόσμιο επίπεδο. (''The Guardian'')
*Στις Φιλιππίνες κηρύσσεται κατάσταση έκτακτης ανάγκης, έπειτα από τη μόλυνση 100.000 ατόμων από δάγκειο πυρετό. (Fox News)

;Νόμος και έγκλημα
*Σε ισόβια κάθειρξη και σε άλλα 30 χρόνια φυλάκισης καταδικάζεται ο Μεξικανός μεγαλέμπορος ναρκωτικών Χοακίν Ελ Τσάπο Γκουσμάν. (CNBC)
*Συλλαμβάνεται στο Πακιστάν ο ιδρυτής της τρομοκρατικής οργάνωσης Λασκάρ ε Τάιμπα, Χαφίζ Σαΐντ, ο οποίος κατηγορείται από τις ΗΠΑ και την Ινδία για τις τρομοκρατικές επιθέσεις της Μουμπάι του 2008, κατά τις οποίες σκοτώθηκαν περισσότερα από 160 άτομα. (CBS News)

;Πολιτική και εκλογές
*Η νεοεκλεγείσα πρόεδρος της Ευρωπαϊκής Επιτροπής Ούρσουλα φον ντερ Λάιεν παραιτείται από υπουργός Άμυνας της Γερμανίας. Η Γερμανίδα καγκελάριος Άνγκελα Μέρκελ διορίζει στη θέση της την πρόεδρο του CDU Άνεγκρετ Κραμπ-Κάρενμπαουερ. (''Deutsche Welle'')
*Αντιπρόσωποι του στρατού και της αντιπολίτευσης του Σουδάν υπογράφουν το πρώτο από τα δύο μέρη της συμφωνίας για κυβέρνηση συνεργασίας, η οποία υποτίθεται ότι θα διαρκέσει ως τη διεξαγωγή ελεύθερων εκλογών το 2022. (DW)

## 18 Ιουλίου
;Πόλεμος και επιθέσεις
*Στον πόλεμο του Αφγανιστάν, 12 άτομα σκοτώνονται και πάνω από 80 τραυματίζονται από εκρήξεις δύο παγιδευμένων αυτοκινήτων σε πύλη έξω από το αρχηγείο της αστυνομίας στην Κανταχάρ. (Reuters)

;Νόμος και έγκλημα
*Ένας 42χρονος βάζει φωτιά στα κεντρικά γραφεία του κινηματογραφικού στούντιο Animation στο Κυότο της Ιαπωνίας. Ο αριθμός των νεκρών είναι 33 και των τραυματιών 36. (''The Guardian'')

;Πολιτική και εκλογές
*Πρόεδρος της Βουλής των Ελλήνων εκλέγεται με ιστορικό ρεκόρ ψήφων (με 283 ψήφους επί συνόλου 298 βουλευτών) ο Κωνσταντίνος Τασούλας. (in.gr)

## 19 Ιουλίου
;Καταστροφές
*Σεισμός μεγέθους 5,1 Ρίχτερ πλήττει την περιοχή 23 χιλιόμετρα βορειοδυτικά της Αθήνας, χωρίς να υπάρχουν αναφορές για σοβαρές υλικές ζημιές. Τραυματίζονται ελαφρά τέσσερα άτομα, ανάμεσά τους και ένα αγόρι 8 ετών. (CNN)

;Πολιτική και εκλογές
*Ο πρωθυπουργός του Κοσσυφοπεδίου Ράμους Χαραντινάι παραιτείται έπειτα από την κλήτευσή του στη Χάγη, προκειμένου να καταθέσει, ως ύποπτος, από την εισαγγελική υπηρεσία που ερευνά τη διάπραξη εγκλημάτων κατά τον πόλεμο του 1998-99 εναντίον της Σερβίας. (Σκάι) 

;Αθλητισμός
*Στο ποδόσφαιρο, η Αλγερία κατακτά για δεύτερη φορά στην ιστορία της το Κύπελλο Εθνών Αφρικής νικώντας στον τελικό στο Κάιρο με 1-0 τη Σενεγάλη. (in.gr)

## 20 Ιουλίου
;Τέχνες και πολιτισμός
*Η εταιρεία The Walt Disney Company αναφέρει ότι η ταινία *[[Εκδικητές: Η Τελευταία Πράξη]]* ξεπέρασε το ρεκόρ εισιτηρίων όλων των εποχών που είχε η ταινία *[[Avatar (ταινία, 2009)|Avatar]]*. (CNN)

;Καταστροφές και δυστυχήματα
*Από την έκρηξη σε εργοστάσιο αερίου στην επαρχία Χενάν της Κίνας, σκοτώνονται τουλάχιστον 15 άνθρωποι και 256 τραυματίζονται. (DW)

;Αθλητισμός
*Στην πυγμαχία, ο Φιλιππινέζος Μάνι Πακιάο νικά τον Κιθ Θέρμαν στην MGM Grand Garden Arena του Λας Βέγκας, στη Νεβάδα και γίνεται ο γηραιότερος νικητής ζώνης στην ιστορία του αθλήματος. (ABS-CBN News)

## 21 Ιουλίου

;Πολιτική και εκλογές
*Ιαπωνικές εκλογές Βουλής των Συμβούλων (2019)
**Στην Ιαπωνία οι πολίτες προσέρχονται στις κάλπες για να εκλέξουν το ήμισυ των εδρών της Βουλής των Συμβούλων. (Japan Times) 
**Το Φιλελεύθερο Δημοκρατικό Κόμμα της Ιαπωνίας του πρωθυπουργού Σίνζο Άμπε κερδίζει καθαρή πλειοψηφία εδρών, όμως αποτυγχάνει να εξασφαλίσει την αυτοδυναμία των δύο τρίτων της Βουλής, που χρειαζόταν προκειμένου να ξεκινήσει τη διαδικασία αναθεώρησης του συντάγματος.(Reuters) 
*Ουκρανικές βουλευτικές εκλογές (2019)
**Οι Ουκρανοί πολίτες ψηφίζουν για τα νέα μέλη της Verkhovna Rada, έπειτα από τη διάλυση της προηγούμενης Βουλής από τον πρόεδρο Βολοντίμιρ Ζελένσκι τον Μάιο. (DW) 
**Το κόμμα του Ζελένσκι, ο Υπηρέτης του Λαού κερδίζει τις περισσότερες έδρες και άνετη πλεοψηφία. (The Guardian)

;Αθλητισμός
*Στο γκολφ ο Ιρλανδός Σέιν Λάουρι κερδίζει στη Βόρεια Ιρλανδία το Πρωτάθλημα Όπεν με 6 χτυπήματα επί του Άγγλου Τόμι Φλίτγουντ. (ESPN)

## 22 Ιουλίου

;Τέχνες και πολιτισμός
* Το μουσικό περιοδικό *[[Billboard (περιοδικό)|Billboard]]* αναφέρει ότι ο ράπερ Lil Nas X ισοφάρισε το ρεκόρ όλων των εποχών στο
Billboard Hot 100 με το τραγούδι του "Old Town Road", καθώς βρίσκεται για 16η συνεχόμενη εβδομάδα στην κορυφή του καταλόγου επιτυχιών. Οι άλλοι κάτοχοι του ρεκόρ είναι η Μαράια Κάρεϊ, οι Boyz II Men με το "One Sweet Day" και ο Λούις Φόνσι με το "Despacito" με συμμετοχή του Daddy Yankee. (Billboard)

;Διεθνείς σχέσεις
*Η κυβέρνηση του Ιράν ανακοινώνει τη σύλληψη 17 πολιτών κατά τους τελευταίους μήνες, με την κατηγορία της κατασκοπίας για λογαριασμό της CIA. (DW)

;Επιστήμη και τεχνολογία
*Ο Ινδικός Ερευνητικός Οργανισμός του Διαστήματος εκτοξεύει από το Διαστημικό Κέντρο Σατίς Νταβάν με επιτυχία το Chandrayaan-2 με σκοπό να ερευνήσει νερό στη σελήνη, στη δεύτερη ινδική αποστολή εξερεύνησης του Φεγγαριού. Σε περίπτωση επιτυχίας, το ινδικό διαστημόπλοιο θα γίνει το πρώτο που θα φτάσει στον σεληνιακό νότιο πόλο. (BBC)

;Πολιτική και εκλογές
*Ψήφο εμπιστοσύνης με 158 θετικές ψήφους έναντι 142 βουλευτών που την καταψήφισαν, λαμβάνει η νέα ελληνική κυβέρνηση, με πρωθυπουργό τον Κυριάκο Μητσοτάκη. (thecaller.gr)
*Στην Αϊτή παραιτείται ο πρωθυπουργός Ζαν Μισέλ Λαπέν τέσσερις μόλις μήνες μετά τον διορισμό του από τον πρόεδρο Ζοβενέλ Μοΐζ. Ο τελευταίος διορίζει νέο πρωθυπουργό τον Φριτς Γουίλιαμ Μισέλ. (teleSUR) 

## 23 Ιουλίου
;Πολιτική και εκλογές
*Ο Μπόρις Τζόνσον εκλέγεται αρχηγός του Συντηρητικού Κόμματος, και ως αποτέλεσμα αναμένεται να γίνει αύριο ο πρωθυπουργός του Ηνωμένου Βασιλείου. (BBC)

;Διεθνείς σχέσεις
* Η φιλοϊρανική οργάνωση Χεζμπολάχ καταδικάζει την Αργεντινή για την κήρυξή της ως "τρομοκρατικής οργάνωσης", αποδίδοντας την ενέργεια του Μπουένος Άιρες σε "αμερικανικές πιέσεις".(Itón Gadol)

## 24 Ιουλίου
;Πόλεμος και επιθέσεις
*Από ανατίναξη βομβιστή καμικάζι μέσα στο γραφείο του δημάρχου της σομαλικής πρωτεύουσας Μογκαντίσου, Αμπντιραχμάν Αμπντί Οσμάν, σκοτώνονται 6 αξιωματούχοι της κυβέρνησης. Ο Οσμάν τραυματίζεται σοβαρά και νοσηλεύεται σε κρίσιμη κατάσταση. (BBC)

;Πολιτική και εκλογές
*Πολιτική του Ηνωμένου Βασιλείου
**Ο Μπόρις Τζόνσον γίνεται πρωθυπουργός του Ηνωμένου Βασιλείου, μετά την επίσημη παραίτηση της Τερέζας Μέι.(BBC)
**Πολλά μέλη της κυβέρνησης παραιτούνται την ημέρα που αναλαμβάνει την πρωθυπουργία ο Τζόνσον, επειδή ο νέος πρωθυπουργός είναι υπέρ του Brexit. Στα μέλη που παραιτούνται συμπεριλαμβάνονται οι Φίλιπ Χάμοντ, Τζέρεμι Χαντ, Σερ Άλαν Ντάνκαν, Ρόρι Στούαρτ και Αν Μίλτον. (''The Guardian''), (''Financial Times''), (''The Times'')

## 25 Ιουλίου
;Πόλεμος και επιθέσεις
*Η Ιαπωνία καταδικάζει τις δύο νέες πυρηνικές δοκιμές της Βόρειας Κορέας. (Al Jazeera), (DW)

;Υγεία και περιβάλλον
*Στο Παρίσι καταγράφεται η υψηλότερη θερμοκρασία στα χρονικά της πόλης, 41,7 βαθμοί C (107,1 F). (Accuweather) (The Guardian)

;Πολιτική και εκλογές
*Πεθαίνει εν ενεργεία σε ηλικία 92 ετών ο πρόεδρος της Τυνησίας, Μπέτζι Καΐντ Εσέμπσι. Ο Πρόεδρος του Κοινοβουλίου Μοχάμεντ Ενασέρ αναλαμβάνει μεταβατικός πρόεδρος της χώρας. (Associated Press)(BBC news)
*Αλγερινές διαδηλώσεις το 2019
**Ο Αλγερινός μεταβατικός πρόεδρος Αμπντελκαντέρ Μπενσαλάχ διορίζει ένα εξαμελές συμβούλιο προκειμένου να ορίσει ημερομηνία για τις προεδρικές εκλογές. Η προηγούμενη ημερομηνία της 4ης Ιουλίου αναβλήθηκε λόγω έλλειψης υποψηφίων και εν μέσω μαζικών διαδηλώσεων διαμαρτυρίας. (Reuters)

## 26 Ιουλίου
;Καταστροφές και δυστυχήματα
* Σφοδρές βροχοπτώσεις πλήττουν την επαρχία Αλ Χαούζ στο Μαρόκο, προξενώντας κατολισθήσεις που έχουν ως αποτέλεσμα τον θάνατο 15 ατόμων. (''The New York Times'') (Morocco World News)
* Δύο άτομα πεθαίνουν και τραυματίζονται περισσότερα από άλλα 17 όταν καταρρέει ένα εσωτερικό μπαλκόνι σε νυχτερινό κέντρο της πόλης Γκουανζιού της Νότιας Κορέας. (BBC)
* Τουλάχιστον εννέα άτομα σκοτώνονται και άλλα 60 τραυματίζονται όταν δύο σεισμοί πλήττουν την επαρχία Μπατάνες στις Φιλιππίνες. (InquirerNet)

## 27 Ιουλίου
;Πολιτική και εκλογές
* Στη Λαϊκή Δημοκρατία του Κονγκό, ο πρόεδρος Φέλιξ Τσισεκέντι και το κοινοβούλιο, που ελέγχεται από ένα αντιπολιτευόμενο κόμμα, συμφωνούν στον σχηματισμό νέας κυβέρνησης έπειτα από διαπραγματεύσεις που ακολούθησαν τις γενικές εκλογές του 2018. Ο Σιλβέτρ Ιλούνγκα πρόκειται να διοριστεί επίσημα πρωθυπουργός την επόμενη εβδομάδα. (News24) 

## 28 Ιουλίου
;Πόλεμος και επιθέσεις
*Στη διάρκεια συγκρούσεων που σημειώνονται στη βόρεια Βραζιλία, ένας αυτόχθων σκοτώνεται από ανθρακωρύχους. (BBC)

;Καταστροφές και δυστυχήματα
*Από κατολίσθηση που πλήττει ένα χωριό στη νότια Κίνα σκοτώνονται τουλάχιστον 36 άτομα. (BBC)
*Σφοδρές πλημμύρες πλήττουν την κεντρική Ιταλία με αποτέλεσμα τον θάνατο τριών ανθρώπων και την πρόκληση καταστροφών. (Il Messaggero)

;Νόμος και έγκλημα
*Ένοπλος ανοίγει πυρ στη διάρκεια του Φεστιβάλ Σκόρδου στο Γκιλρόι στην Καλιφόρνια, σκοτώνοντας τρεις ανθρώπους και τραυματίζοντας τουλάχιστον άλλους 12. Ο ένοπλος σκοτώνεται από την αστυνομία. (SF Chronicle) (CBS News)

;Αθλητισμός
*Ο Κολομβιανός Έγκαν Μπερνάλ γίνεται ο πρώτος νικητής του Ποδηλατικού Γύρου της Γαλλίας από τη Λατινική Αμερική και ο νεότερος αθλητής από το 1909. (euronews.com)

## 29 Ιουλίου
;Πόλεμος και επιθέσεις
*Δέκα άμαχοι, συμπεριλαμβανομένων παιδιών, σκοτώνονται σε αεροπορικό βομβαρδισμό του υπό την ηγεσία της Σαουδικής Αραβίας συνασπισμού σε αγορά στην Υεμένη, σύμφωνα με ανώνυμους αξιωματούχους Χούτι. (''The Washington Post'') 
*Στο Σουδάν πέντε φοιτητές σκοτώνονται από τα πυρά των δυνάμεων ασφαλείας στη διάρκεια διαδήλωσης στην πόλη Ελ Ομπέιντ.
(Al Jazeera)

;Τέχνες και πολιτισμός
*Το περιοδικό *[[Billboard]]* αναφέρει ότι ο Lil Nas X κατέρριψε το ρεκόρ όλων των εποχών στο ''Billboard'' Hot 100 με το τραγούδι "Old Town Road", καθώς για 17η εβδομάδα βρίσκεται στην κορυφή του καταλόγου επιτυχιών. Οι προηγούμενοι κάτοχοι του ρεκόρ είναι οι Μαράια Κάρεϊ και Boyz II Men με το "One Sweet Day" και ο Λούις Φόνσι με το "Despacito" featuring Daddy Yankee. (Billboard)

;Νόμος και έγκλημα
*Στη Γερμανία, ένα οκτάχρονο παιδί σκοτώνεται και η μητέρα του τραυματίζεται όταν άγνωστος άντρας από την Ερυθραία τους σπρώχνει στις γραμμές διερχόμενου τρένου στον κεντρικό σταθμό της Φρανκφούρτης στο κρατίδιο της Έσσης. (Sky News)
*Τουλάχιστον 57 άτομα σκοτώνονται (από τα οποία τα 16 αποκεφαλίζονται) στη διάρκεια επεισοδίων μεταξύ αντίπαλων συμμοριών σε φυλακές στην Παρά της Βραζιλίας.(BBC)

## 30 Ιουλίου
;Καταστροφές και δυστυχήματα
*Τουλάχιστον 18 άτομα σκοτώνονται και άλλα 12 τραυματίζονται από τη συντριβή μικρού στρατιωτικού αεροσκάφους σε κατοικημένη περιοχή κοντά στην πόλη Ραβαλπίντι του Πακιστάν. (BBC)
*Από τον καύσωνα που πλήττει την Ιαπωνία πεθαίνουν 11 άτομα και δεκάδες άλλων νοσηλεύονται. (BBC)

;Πολιτική και εκλογές
*Ο Αλ Σουλτάν Αμπντουλάχ στέφεται ως ο 16ος Γιάνγκ ντι-Περτουάν Αγκόνγκ της Μαλαισίας στην Ιτάνα Νεγκάρα της Κουάλα Λουμπούρ.(Berita Harian)
*Παραιτείται ο Ρουμάνος υπουργός Εσωτερικών Νικολάε Μόγκα έξι μόλις ημέρες μετά την ανάληψη των καθηκόντων του, στον απόηχο της οργής και των διαμαρτυριών για την καθυστερημένη ανταπόκριση της αστυνομίας στην εξαφάνιση, τον βιασμό και τη δολοφονία ενός 15χρονου κοριτσιού κοντά στην πόλη Καρακάλ. (RFERL)

## 31 Ιουλίου
;Πόλεμος και επιθέσεις
*Από έκρηξη στο δυτικό Αφγανιστάν σκοτώνονται τουλάχιστον 34 άτομα (στην πλειοψηφία τους γυναίκες και παιδιά). (euronews.com)
*Αμερικανοί αξιωματούχοι που ζήτησαν να μην κατονομαστούν αναφέρουν ότι οι μυστικές υπηρεσίες τους ειδοποίησαν ότι σκοτώθηκε ο Χαμζά μπιν Λάντεν, γιος του Οσάμα μπιν Λάντεν και καταζητούμενος τρομοκράτης της Αλ Κάιντα. Ο χρόνος, η τοποθεσία και η αιτία του θανάτου δεν αποκαλύφθηκαν. (''The Guardian'') (NBC News)

07